DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Účelom tohto návrhu je zmeniť prechodné ustanovenia smernice (EÚ) 2017/2397 o uznávaní odborných kvalifikácií v oblasti vnútrozemskej plavby (ďalej len „smernica“) tak, aby sa vzťahovali aj na preukazy odbornej spôsobilosti, služobné lodnícke knižky a lodné denníky vydávané tretími krajinami (ďalej len „doklady tretích krajín“).

V článku 38 smernice sa stanovujú prechodné opatrenia týkajúce sa preukazov odbornej spôsobilosti, služobných lodníckych knižiek a lodných denníkov vydaných pred 18. januárom 2022 (deň nasledujúci po uplynutí lehoty na transpozíciu smernice). Vo všeobecnosti zostávajú príslušné dokumenty platné na vnútrozemských vodných cestách Únie, pre ktoré boli platné pred uvedeným dátumom, a to najviac 10 rokov.

Okrem rýnskych plavebných licencií uvedených v článku 1 ods. 5 smernice 96/50/ES však smernica nestanovuje žiadne prechodné opatrenia pre doklady vydané tretími krajinami, ktoré členské štáty momentálne uznávajú jednostranne alebo v súlade so svojimi medzinárodnými dohodami.

V dôsledku toho sa od 17. januára 2022 budú doklady tretích krajín uznávať v Únii až po tom, čo Komisia prijme vykonávací akt podľa článku 10 ods. 5 smernice, ktorým sa udelí uznanie dokladov vydaných danou treťou krajinou v Únii.

Keďže postup uznávania dokladov tretích krajín je založený na posúdení systémov osvedčovania v žiadajúcej tretej krajine s cieľom určiť, či vydávanie preukazov, služobných lodníckych knižiek alebo lodných denníkov špecifikovaných v žiadosti podlieha požiadavkám, ktoré sú totožné s požiadavkami stanovenými v smernici, je nepravdepodobné, že sa postup uznávania ukončí do 17. januára 2022.

Po prvé, na to, aby sa tento postup ukončil do uvedeného dátumu, by dotknuté tretie krajiny museli zosúladiť svoje vnútroštátne právne predpisy s požiadavkami stanovenými v smernici.

Po druhé, Komisia by musela posúdiť systém osvedčovania v žiadajúcej tretej krajine a prijať vykonávací akt podľa článku 10 ods. 5 smernice.

Bez vykonávacieho aktu podľa článku 10 ods. 5 smernice, ktorým by sa umožnilo uznanie dokladov vydávaných dotknutou treťou krajinou v Únii, sa držitelia dokladov vydaných danou treťou krajinou nebudú môcť plaviť na vnútrozemských vodných cestách Únie.

Tým by mohli vzniknúť značné praktické ťažkosti, najmä pokiaľ ide o plavbu na Dunaji, kde sú medzi posádkami výrazne zastúpení členovia s dokladmi tretích krajín.

Cieľom tohto návrhu je stanoviť primerané obdobie, počas ktorého môže členský štát na základe svojich vnútroštátnych požiadaviek stanovených pred 16. januárom 2018 a na území dotknutého členského štátu naďalej uznávať doklady tretích krajín, ktoré tento členský štát v súčasnosti uznáva jednostranne alebo na základe medzinárodnej dohody. Toto prechodné opatrenie sa vzťahuje iba na doklady vydané pred konečným dátumom (18. január 2023), ktorý je vymedzený ako deň nasledujúci po uplynutí lehoty na transpozíciu smernice (17. január 2022) s predĺžením o jeden rok. Tento konečný dátum zohľadňuje skutočnosť, že po prvé, tretia krajina žiadajúca o uznanie bude musieť zosúladiť svoje požiadavky s požiadavkami stanovenými v smernici, a po druhé, Komisia bude musieť posúdiť systémy osvedčovania v žiadajúcej tretej krajine a podľa potreby prijať vykonávací akt podľa článku 10 ods. 5 smernice.

Účelom tohto riešenia je zabezpečiť plynulý prechod na systém uznávania dokladov tretích krajín podľa článku 10 smernice tým, že sa poskytne čas na to, aby tretie krajiny zosúladili svoje požiadavky s požiadavkami stanovenými v smernici, a aby Komisia posúdila ich systémy osvedčovania a podľa potreby prijala vykonávací akt podľa článku 10 ods. 5 smernice. Okrem toho poskytne právnu istotu jednotlivcom a hospodárskym subjektom pôsobiacim v odvetví vnútrozemskej vodnej dopravy.

Navyše treba zohľadniť skutočnosť, že keď Komisia uzná preukazy odbornej spôsobilosti vydávané treťou krajinou, dotknutá tretia krajina môže vydať nové preukazy nahrádzajúce doklady, na ktoré sa vzťahuje prechodná úprava. V tomto smere treba objasniť, že takéto nové preukazy sa budú uznávať na všetkých vnútrozemských vodných cestách Únie len za podmienok článku 10 ods. 3 smernice a za predpokladu, že podmienky nahradenia uplatňované treťou krajinou boli uznané ako zhodné s podmienkami stanovenými v článku 38 ods. 1 a 3 smernice.

Súlad s existujúcimi ustanoveniami v tejto oblasti politiky

Tento návrh prináša obmedzenú zmenu smernice (EÚ) 2017/2397, keďže zavádza prechodné ustanovenia platné pre doklady tretích krajín uznávané v niektorých členských štátoch pred 18. januárom 2022. Jeho cieľom je zabrániť narušeniu trhu práce v odvetví vnútrozemskej vodnej dopravy. Návrh je preto v súlade s existujúcimi právnymi predpismi v tomto odvetví.

•Súlad s ostatnými politikami Únie

Návrh sa týka bezpečnosti a mobility v odvetví vnútrozemskej vodnej dopravy. Mení sa ním smernica (EÚ) 2017/2397, pokiaľ ide o uznávanie dokladov tretích krajín počas prechodného obdobia.